Atari 5200
Atari 5200 SuperSystem, უკეთ ცნობილი, როგორც Atari 5200 — მეორე თაობის სათამაშო კონსოლი, რომელიც შეიმუშავა კომპანია Atari, Inc.-მა და გამოსცა 1982 წლის ნოემბერში. ის არის ცნობილი კონსოლის, Atari 2600-ის მემკვიდრე და შეიქმნა, რათა კონკურენცია გაეწია Mattel Intellivision-ისთვის. თუმცა მან კონკურენცია უფრო ColecoVision-ს გაუწია, ვიდრე Intellivision-ს.. 5200-ის შიდა აპარატული უზრუნველყოფა თითქმის სრულიად იდენტურია Atari-ს 8 ბიტიანი კომპიუტერებისა. თუმცა პროგრამულად ერთმანეთისგან განსხვავდებიან. მასში განთავსებული იყო 1.79 მეგაჰერციანი MOS 6502C-ის ცენტრალური პროცესორი, ANTIC-სა და GTIA-ის გრაფიკული ჩიპი და 16 კბ ოპერატიული მეხსიერება. კონტროლერად გამოიყენებდა ჯოისტიკს, რომელიც აღჭურვილი იყო რამდენიმე ღილაკით. საიტმა IGN, მისი ძირითადი კონტროლერი დაასახელა მე-10 ყველაზე ცუდ კონტროლერად. კონსოლი სხვადასხვა ხარვეზების გამო კომერციულად ჩავარდა. მისი თამაშების უმრავლესობა მოიცავდა მისი წინამორბედის თამაშების განახლებულ ვერსიებს, რაც ვერ აკმაყოფილებდა მომხმარებელთა მოთხოვნებს. მსოფლიოს მასშტაბით გაყიდვების სრული რაოდენობა შეადგენს 1 მილიონ ეგზემპლარს. 1984 წლის 21 მაისის კონფერენციაზე, სადაც წარადგინეს ატარის ახალი კონსოლი Atari 7800, კომპანიის წარმომადგენლებმა განაცხადეს სისტემის წარმოების შეწყვეტის შესახებ.